CELEX: 32010D0634
Language: et
Date: 2010-10-22 00:00:00
Title: 2010/634/EL: Komisjoni otsus, 22. oktoober 2010 , millega kohandatakse Euroopa Liidu heitkogustega kauplemise süsteemi kohaselt 2013. aastaks välja antud liidu saastekvootide üldkogust ja tühistatakse otsus 2010/384/EL (teatavaks tehtud numbri K(2010) 7180 all)

23.10.2010   
            
            
               ET
            
            
               Euroopa Liidu Teataja
            
            
               L 279/34
            
         KOMISJONI OTSUS,
   22. oktoober 2010,
   millega kohandatakse Euroopa Liidu heitkogustega kauplemise süsteemi kohaselt 2013. aastaks välja antud liidu saastekvootide üldkogust ja tühistatakse otsus 2010/384/EL
   (teatavaks tehtud numbri K(2010) 7180 all)
   (2010/634/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, (1) eriti selle artiklit 9 ja artikli 9a lõiget 3,
   ning arvestades järgmist:
   
               (1)
            
            
               Vastavalt direktiivi 2003/87/EÜ artiklile 9a tuleks liidu saastekvootide üldkogust kohandada nii, et see väljendaks ajavahemikul 2008–2012 vastavalt artikli 24 lõikele 1 ELi heitkogustega kauplemise süsteemi (ELi HKS) lisatud käitistele eraldatud saastekvootide kogust. Samuti tuleks liidu saastekvootide üldkogust kohandada käitistele, mis tegutsevad direktiivi I lisas osutatud tegevusaladel ja lisatakse ELi HKSi alles alates 2013. aastast.
            
         
               (2)
            
            
               Vastavalt direktiivi 2003/87/EÜ artiklile 9 põhines komisjoni 9. juuli 2010. aasta otsusega 2010/384/EL (ELi heitkogustega kauplemise süsteemi kohaselt 2013. aastaks välja antud ühenduse saastekvootide üldkoguse kohta) (2) eraldatud aastaks 2013 ette nähtud liidu saastekvootide üldkogus liikmesriikide poolt vastavalt komisjoni otsustele riigisiseste saastekvootide eraldamise kavade kohta ajavahemikuks 2008–2012 eraldatud või eraldatavate saastekvootide üldkogustel. Kuna pärast kõnealuse otsuse vastuvõtmist on ilmnenud lisateavet, tuleks otsus tühistada ja asendada.
            
         
               (3)
            
            
               Järgides liikmesriikide esitatud avaldusi, millega taotleti täiendavate tegevusalade ja gaaside ühepoolset lisamist HKSi vastavalt direktiivi 2003/87/EÜ artikli 24 lõikele 1, lisati ELi HKSi komisjoni otsustega K(2008) 7867, K(2009) 3032 ja K(2009) 9849 tegevusalad, mida seal varem ei olnud. Käesoleva otsuse kohaldamisel tuleks arvesse võtta direktiivi 2003/87/EÜ artikli 24 lõike 1 kohaseid avaldusi, mille komisjon on heaks kiitnud enne 31. augustit 2010. Ka pärast seda kuupäeva on komisjoni poolt heaks kiidetud kaasamistaotlusi võimalik kajastada aastaks 2013 ette nähtud liidu saastekvootide üldkoguse tulevastes kohandustes. Direktiivi 2003/87/EÜ artikli 9a lõike 1 kohaselt tuleb liidu saastekvootide üldkogust alates 2010. aastast kohandada direktiivi artiklis 9 osutatud lineaarse teguriga.
            
         
               (4)
            
            
               Euroopa Parlamendi ja nõukogu 23. aprilli 2009. aasta direktiivi 2009/29/EÜ (millega muudetakse direktiivi 2003/87/EÜ, et täiustada ja laiendada ühenduse kasvuhoonegaaside saastekvootidega kauplemise süsteemi) (3) artikli 2 lõike 1 kohaselt on liikmesriigid jõustanud õigus- ja haldusnormid selle tagamiseks, et direktiivi 2003/87/EÜ I lisas osutatud tegevusaladel tegutsevate käitiste käitajad, kes kaasatakse ELi HKSi alles alates 2013. aastast, saaksid asjakohasele pädevale asutusele esitada nõuetekohaselt põhjendatud ja sõltumatult tõendatud andmed heitkoguste kohta. Sellised andmed on vajalikud, kuna neid tuleb ühenduse saastekvootide üldkoguse kohandamisel arvesse võtta. Liikmesriigid pidid nõuetekohaselt põhjendatud andmed heitkoguste kohta esitama komisjonile 30. juuniks 2010.
            
         
               (5)
            
            
               Kõikidele käitistele võrdsete võimaluste loomiseks tuleks liikmesriikide poolt komisjonile teatatud andmeid heitkoguste kohta kohandada, et võtta arvesse heitkoguste vähendamise pingutusi, mida alates 2013. aastast ELi HKSiga liituvatelt käitistelt oleks eeldatud, kui nad oleksid süsteemi kaasatud 2005. aastal. Samuti tuleb direktiivi artikli 9a lõike 2 kohaselt liidu saastekvootide üldkogust alates 2010. aastast kohandada direktiivi artiklis 9 osutatud lineaarse teguriga. Juhul kui liiduga peaks liituma uus liikmesriik, on edaspidi võimalik lisateavet kajastada liidu saastekvootide üldkoguse tulevastes kohandustes.
            
         
               (6)
            
            
               Juhul kui liikmesriigid teatasid ammooniumi või sooda tootmisega tegelevate käitiste heitkogustest, mis arvatakse ELi HKSi alles alates 2013. aastast, võeti need käesoleva otsusega määratud liidu saastekvootide üldkoguse kohandamise arvutamisel alusena arvesse eeldusel, et sellised heitkogused on heitkogused direktiivi 2003/87/EÜ artikli 3 punkti b mõistes. Selleks et tagada kooskõla ELi HKSi saastekvootide üldkoguse ja heitkoguste vahel, mille eest neid saastekvoote tuleb tagastada, jääb alles võimalus liidu saastekvootide üldkogus läbi vaadata, kui direktiivi 2003/87/EÜ artikli 14 lõike 1 kohaselt vastu võetava määrusega peaks seda küsimust käsitletama teisiti.
            
         
               (7)
            
            
               Topeltarvestuse vältimiseks tuleks liidu saastekvootide üldkoguse kohandamisel arvesse võtta üksnes sellised teatatud heitkogused, mis on tekkinud direktiivi 2003/87/EÜ I lisas loetletud ja alates 2013. aastast ELi HKSi reguleerimisalasse kuuluva tegevuse tulemusel.
            
         
               (8)
            
            
               Direktiivi 2003/87/EÜ artikli 27 kohaselt võivad liikmesriigid arvata ELi HKSist välja teatavad käitised, kui nad teatavad komisjonile igast sellisest käitisest hiljemalt 30. septembriks 2011 ja komisjon ei esita vastuväiteid. Praeguseks ei ole komisjon liikmesriikidelt selliseid teateid saanud. Ka edaspidi on võimalik kajastada selliseid väljaarvamisi liidu saastekvootide üldkoguse tulevastes kohandustes.
            
         
               (9)
            
            
               Võib osutuda vajalikuks võtta arvesse lisateavet direktiivi 2003/87/EÜ artikli 9 kohase liidu saastekvootide üldkoguse kohta, kui selline teave kättesaadavaks osutub, nagu on määratud otsusega 2010/384/EL. Ka edaspidi on võimalik kajastada sellist teavet liidu saastekvootide üldkoguse tulevastes kohandustes.
            
         
               (10)
            
            
               Pärast otsuse 2010/384/EL vastuvõtmist saada olnud teabe põhjal on liikmesriikide poolt välja antud saastekvootide keskmine aastane üldkogus, mille nad vastavalt komisjoni otsustele riigisiseste saastekvootide eraldamise kavade kohta ajavahemikuks 2008–2012 on eraldanud ja mida direktiivi 2003/87/EÜ artikli 9 kohaselt arvestatakse liidu saastekvootide üldkoguse arvutamisel, 2 037 227 209 saastekvooti.
            
         
               (11)
            
            
               Aastaks 2013 on direktiivi 2003/87/EÜ artiklis 9 osutatud liidu saastekvootide üldkogus 1 930 883 949 saastekvooti.
            
         
               (12)
            
            
               Ajavahemikul 2008–2012 direktiivi 2003/87/EÜ artikli 24 lõike 1 kohaselt ELi HKSi kaasatud käitistele 2013. aastaks välja antavate saastekvootide kogus, mida on kohandatud kõnealuse direktiivi artiklis 9 osutatud lineaarse teguriga, on 1 328 218 saastekvooti.
            
         
               (13)
            
            
               Alates 2013. aastast ELi HKSi kaasatavatele käitistele 2013. aastaks välja antavate saastekvootide kogus, mida on kohandatud kõnealuse direktiivi artiklis 9 osutatud lineaarse teguriga, on 106 940 715 saastekvooti.
            
         
               (14)
            
            
               Artiklite 9 ja 9a alusel vähendatakse alates 2013. aastast edaspidiseks välja antavat saastekvootide üldkogust aastas lineaarse teguri 1,74 % võrra, mis moodustab 37 435 387 saastekvooti,
            
         ON VASTU VÕTNUD KÄESOLEVA OTSUSE:
   Artikkel 1
   Aastaks 2013 on direktiivi 2003/87/EÜ artiklis 9 ja artikli 9a lõigetes 1 ja 2 osutatud liidu saastekvootide üldkogus 2 039 152 882 saastekvooti.
   Artikkel 2
   Otsus 2010/384/EL tunnistatakse kehtetuks.
   Artikkel 3
   Käesolev otsus on adresseeritud liikmesriikidele.
   
      Brüssel, 22. oktoober 2010
      
         
            Komisjoni nimel
         
         
            komisjoni liige
         
         Connie HEDEGAARD
      
   
   
      (1)  ELT L 275, 25.10.2003, lk 32.
   
      (2)  ELT L 175, 10.7.2010, lk 36.
   
      (3)  ELT L 140, 5.6.2009, lk 63.